**Tiszakécske Város Önkormányzata Képviselő-testületének**

**20/2021. (X.28.) önkormányzati rendelete**

**a bölcsődei ellátás igénybevételéről**

Tiszakécske Város Önkormányzata Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) és (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva, Tiszakécske Város Önkormányzata Képviselő-testületének a Tiszakécske Város Önkormányzata Képviselő-testületének Szervezeti és Működési Szabályzatáról szóló 23/2019. (XI.01.) önkormányzati rendelet 4. melléklet 3.1. pontjában biztosított véleményezési jogkörében eljáró Szociális, Egészségügyi, Családvédelmi és Esélyegyenlőségi Bizottság véleményének kikérésével a következőket rendeli el:

**1. §**

A rendelet hatálya kiterjed a tiszakécskei lakóhellyel, vagy tartózkodási hellyel rendelkező, a gyermek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 4. § (1) bekezdésében meghatározott személyekre, valamint Tiszakécske Város Önkormányzata által fenntartott Városi Óvodák és Bölcsőde intézményben a bölcsődei ellátásra.

**2. §**

(1) A bölcsőde, mint személyes gondoskodást nyújtó intézmény biztosítja a családban nevelkedő három éven aluli gyermekek napközbeni ellátását, szakszerű gondozását, nevelését.

(2) A bölcsődei ellátást Tiszakécske Város Önkormányzata fenntartásában működő Városi Óvodák és Bölcsőde biztosítja.

(3) A bölcsődei ellátás keretében a gyermek életkorának és egészségi állapotának megfelelően biztosítani kell

*a)* a gondozás – nevelés személyi és tárgyi feltételrendszerét,

*b)* a törvényes képviselő közreműködésével történő fokozatos beilleszkedés lehetőségét,

*c)* megfelelő textíliát és bútorzatot,

*d)* a játéktevékenység feltételeit,

*e)* a szabadban való tartózkodás feltételeit,

*f)* a fogyatékos gyermek egyéni fejlesztésének feltételeit,

*g)* az egészséges táplálkozás követelményének megfelelő étkeztetést a külön jogszabályban meghatározottak szerint.

**3. §**

(1) A bölcsőde igénybevételére szóló kérelmet a törvényes képviselőnek a Városi Óvodák és Bölcsőde bölcsődei tagintézmény-vezetőjéhez kell benyújtani. A felvételről a Városi Óvodák és Bölcsőde intézményvezetője dönt. A felvételi kérelem elutasítása esetén a kérelmezőt a Gyvt. 32. § (3)-(4) bekezdésében foglaltak illetik meg.

(2) A bölcsődei ellátásra vonatkozó felvétel iránti kérelmet a tavaszi beiratkozási időszakban, minden év áprilisában a bölcsődei tagintézmény-vezetőjénél, a soron kívüli felvétel iránti kérelmeket ugyancsak a bölcsődei tagintézmény-vezetőjénél kell benyújtani jelen rendeletben meghatározott igazolások bemutatásával, és a felvételt kérő nyomtatvány kitöltésével.

(3) Az igénybevételt megelőzi a gyermek lakóhelyén végzett – az ellátást igénybevevő életkörülményeinek, szociális helyzetének megismerésére irányuló – családlátogatás.

(4) A bölcsődei ellátás csak jelen rendeletben szabályozott felvételi eljárás keretében nyújtható, a Gyvt. 29. § (2) bekezdés c) pontjára figyelemmel külön eljárás lefolytatására nincs lehetőség.

(5) A kérelmet benyújtónak a gyermek bölcsődei jelentkezéséhez csatolni kell a házi gyermekorvos vagy a háziorvos igazolását arról, hogy a gyermek egészségi állapota alapján a bölcsődében gondozható.

(6) A gyermek bölcsődébe történő felvételét a szülő hozzájárulásával

*a)* a körzeti védőnő,

*b)* a házi gyermekorvos vagy a háziorvos,

*c)* a Család- és Gyermekjóléti Szolgálat,

*d)* a Család- és Gyermekjóléti Központ,

*e)* a gyámhatóság

is kezdeményezheti.

(7) A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője vagy más törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll.

(8) Amennyiben a bölcsőde létszámkerete betelt az igényeket az érkezésük sorrendjében kell a bölcsőde tagintézmény-vezetőjének nyilvántartásba venni. A nyilvántartásba vételről írásban kell a gyermek törvényes képviselőjét értesíteni.

(9) A bölcsődei felvételről a Városi Óvodák és Bölcsőde intézményvezetője értesíti a szülőket.

(10) Az ellátás megkezdésekor a bölcsőde és a szülő között megállapodás jön létre, melyet írásba foglalnak.

(11) A (10) bekezdés szerinti megállapodás mellett a bölcsőde tagintézmény-vezetője általános tájékoztatást nyújt a szülőnek, aki erről írásban nyilatkozik.

**4. §**

A bölcsődei ellátás megszűnik a Gyvt.-ben meghatározott eseteken túl a szülő (törvényes képviselő) bejelentése alapján.

**5. §**

A Városi Óvodák és Bölcsőde a személyes gondoskodás körébe tartozó bölcsődei ellátás térítési díját Tiszakécske Város Önkormányzata Képviselő-testületének a szociális ellátások és a gyermekétkeztetés térítési díjainak megállapításáról szóló önkormányzati rendeletben állapítja meg.

**6. §**

Hatályát veszti a bölcsődei ellátás igénybevételéről szóló 14/2014. (VI. 27.) önkormányzati rendelet.

**7. §**

Ez a rendelet 2021. november 1-jén lép hatályba.

Tiszakécske, 2021. október 28.

***Tóth János Gombosné dr. Lipka Klaudia***

polgármester jegyző

**ZÁRADÉK:**

**A rendelet kihirdetése a mai napon a Polgármesteri Hivatal hirdetőtábláján való kifüggesztéssel megtörtént.**

**Tiszakécske, 2021. október 28.**

**Gombosné dr. Lipka Klaudia**

**jegyző**